પોતે જે રકમ સાથે લાવ્યા હતા તેનો તેમણે કોઈ ઉલ્લેખ ન કર્યો! કે પછી પોલેન્ડના ઓસ્કરના વિશ્વાસુ સંપર્કોને યહૂદીઓની સંયુક્ત વિતરણ સમિતિ દ્વારા ભવિષ્યમાં સારી એવી રકમ આપવામાં આવશે એ બાબતે પણ તેઓ ચૂપ જ રહ્યા. કોઈ પ્રકારના આર્થિક લેવડદેવડના ઉલ્લેખ કર્યા વગર, ડેન્ટિસ્ટ માત્ર એટલું જ જાણવા માગતા હતા, કે પોલેન્ડના યહૂદીઓ વિરુદ્ધ ચાલતી આ લડાઈ બાબતે ઓસ્કર પોતે શું માનતો હતો, અને કેટલું જાણતો હતો! સેદલસેકના પ્રશ્નનો સામનો કરી લીધા પછી શિન્ડલર પહેલાં તો બોલતાં થોડું અચકાઈ ગયો! એ એક ક્ષણ પૂરતું સેદલસેકને પણ લાગ્યું, કે તેમણે કદાચ ના પણ સાંભળવી પડે! શિન્ડલરના વિસ્તરી રહેલા વર્કશોપમાં ૫૫૦ યહૂદીઓ એસએસના દરે કામ કરી રહ્યા હતા. શસ્ત્ર-સરંજામ ખાતા તરફથી શિન્ડલર જેવા માણસને અવિરતપણે કોન્ટ્રેક્ટ મળતા રહેવા ઉપરાંત, એસએસ દ્વારા તેને ૭.૫ જર્મન માર્કના દરે ગુલામો પૂરા પાડવાની ખાતરી પણ આપવામાં આવી હતી. ચામડું મઢેલી નરમ ગાદીવાળી ખુરસીમાં બેઠા રહીને ઓસ્કર જો સેદલસેકના પ્રશ્નો પ્રત્યે સાવ અજાણ્યો બનીને બેઠો જ રહેત, તો એ નવાઈની વાત ન કહેવાત!